钦定古今图书集成/理学汇编/文学典/第127卷 > 《答何叔京》朱子
## 钦定古今图书集成/理学汇编/文学典/第127卷 > 《答何叔京》朱子

伏蒙委撰《味道堂记》，前者已尝恳辞，今又辱贱喻，尤
切悚畏。熹于文辞无所可取，使为他文，则或可以率
意妄言，无问嗤点。今欲发扬先志，昭示后来，兹事体
重，岂宜轻以假人？切望更加三思，无轻其事，则非独
小人免于不韪之讥，亦不为贤者失人之累，幸甚！幸
甚！戒杀子文。近建阳印本纳上数纸。其间虽涉语怪，
然施之盲俗，亦近而易知，不为无助。幸以授邻里，使
张之通涂要津也。吕公之说，龟山尝论之，亦以为不
过喻以利害，其论尤粹而切。向喻元履令附其说于
后，今不见，恐是忘记，别纸录呈。若邻里间有可说谕
者，令别刻一版，附此《吕说》之后为佳。不然，则别得老
兄数语跋之。中载龟山之语，一道发明。庶几“曲终奏
雅”之意尤善。如何。若然。则跋中更不须说机祥报应
事矣。